b'\n_START_ARTICLE_\nFilip Jakob Kafol\n_START_SECTION_\n\xc5\xbdivljenje in delo\n_START_PARAGRAPH_\nFilip Jakob Kafol (tudi Caffou, Coffol, Kofol, v Slovenskem biografskem leksikonu Jakob Filip Kaffol, kjer je napa\xc4\x8dno naveden datum in letnica rojstva) je ljudsko \xc5\xa1olo obiskoval v rojstnem kraju, gimnazijo pa v Gorici (1835-1839). Leta 1841 je stopil v gori\xc5\xa1ko semeni\xc5\xa1\xc4\x8de in bil septembra 1845 posve\xc4\x8den v duhovnika. Nekaj let je bil kaplan v Ro\xc4\x8dinju in Vol\xc4\x8dah, maja 1854 pa je postal kaplan v Batujah. Leta 1857 je od\xc5\xa1el v Celje k lazaristom, od tam se je meseca avgusta odpravil v pari\xc5\xa1ko semeni\xc5\xa1\xc4\x8de o\xc4\x8detov lazaristov z namenom, da bi postal misijonar sv. Vincencija Pavelskega. Naslednje leto se je vrnil v Celje. Domov je potoval preko Italije in obiskal Rim, kjer je prejel blagoslov pape\xc5\xbea Pija IX. Kmalu nato je izstopil iz dru\xc5\xbebe in postal \xc5\xbeupni upravitelj v Nem\xc5\xa1kem Rutu (1858-1859). Junija 1859 se je kot vikar preselil v rojstno vas. V \xc4\x8dasu slu\xc5\xbebovanja v Pe\xc4\x8dinah je bil de\xc5\xbeelni poslanec. Kafol je veljal za enega najbolj\xc5\xa1ih govornikov v gori\xc5\xa1kem de\xc5\xbeelnem zboru. Preden je \xc5\xa1el v misijonsko dru\xc5\xbebo je objavil dve obse\xc5\xbeni zbirki pridig: Doma\xc4\x8di ogovori po nedeljskih evangeljih za verne ljudi na de\xc5\xbeeli (2 dela Celovec 1853) in Doma\xc4\x8di ogovori po prazni\xc5\xa1kih evangeljih za verne ljudi na de\xc5\xbeeli (Ljubljana 1856). Ko je zapustil dru\xc5\xbebo, je izdal 2 zvezka misijonskih pridig: Ve\xc4\x8dne resnice v pogovorih za ljudske misijone po slovenskih de\xc5\xbeelah (Gorica 1861, 1862).'